Ásla Johannesen, sum hevur verið partur av okkara kvinnuliði, fer nú at royna seg í donskum fótbólti Ásla, sum er 21 ára gomul, hevur verið fastur partur av miðvøllinum hjá okkum seinnu árini. Eisini hevur hon vunnið sær fast pláss í landsliðshópinum, so talan er um ein av okkara allar fremstu spælarum. Komandi ár verður tað tó í donskum fótbólti, at hon fer at royna seg. Avtala er gjørd við Farum BK/FC Nordsjælland, sum spælir í triðju bestu donsku deildini. FC Nordsjælland hevur átt eitt av fremstu mansliðunum í Danmark seinnu árini, men nú vilja tey eisini í oddin á kvinnusíðuni. Visjónin er, at tey skjótt vilja sleppa upp til fremstu røðina, og í seinasta lagi í 2023 vil felagið spæla við í Champions League.